Laaste episode van Top Billing uitgesaaiBasetsana Kumalo het 27 jaar gelede Top Billing begin (Foto: Bhekikhaya Mabaso/African News Agency/ANA) Aanhangers het hul ontevredenheid uitgespreek ná die SAUK aangekondig het die leefstylprogram Top Billing word ná 27 jaar beëindig. Die televisieprogram, vervaardig deur Tswelopele Production, is op die been gebring deur Basetsana Kumalo en Patience Stevens. Die laaste episode word Saterdag uitgesaai. “Ons is dankbaar vir SAUK vir die geleenthede wat die program ons gebied het om nuwe talente te ontdek en nuwe sterre te maak wat uitnemendheid en prestasies vier, en ŉ bydrae gemaak het tot ŉ positiewe visie vir Suid-Afrika en sy mense,” het Kumalo gesê. Sy is trots op die rol wat die program gespeel het en die impak wat dit op die Suid-Afrikaanse vermaaklikheidsbedryf gemaak het. Sy het Suid-Afrikaners bedank wat die program in hul huise toegelaat het. Sosialemediagebruikers was egter nie opgewonde oor die aankondiging nie. Mvelo @Mvelo_Nhlapo het geskryf: “Eerlikwaar, Top Billing was nie SAUK-materiaal nie. M-Net moet die regte ding doen.” Nog ŉ gebruiker het gesê die inhoud was nooit onwelvoeglik nie. “Top Billing het nooit enige pornografie op SAUK uitgesaai nie. Die uitsaaier moet alle programme met pornografie kanselleer, omdat dit nie enige waarde toevoeg nie,” het @_MrMohlala geskryf. “Top Billing het my laat droom van my eie droomhuis – ek wou ŉ Top Billing-huis hê. Dit sal nooit verander nie. Dit was ŉ goeie lopie,” het @Lonwabo_Mbuqe laat weet. David Makubyane, waarnemende uitvoerende groepshoof vir SABC 3, het gesê die kanaal bedank sy kykers en aandeelhouers vir die ondersteuning tydens die 27 jaar se “goeie lewe” en die kanaal beplan nou ŉ nuwe strategiese rigting. “Ons nooi kykers uit om ingeskakel te bly vir nog opwindende en nuwe inhoud op die kanaal.”